### Resumé

Lodsejer har anmodet om planlægning for et område syd for [adresse] i [adresse]. Området på cirka 9,9 hektar er udlagt i en kommuneplanramme, hvor anvendelsen er fastlagt til boligformål i form af lav boligbebyggelse og kollektive anlæg som f.eks. offentlige og private institutioner. Området rummer markareal, en kort strækning af den eksisterende vej, [adresse], og et smalt areal til udvidelse af denne vej.
Der ønskes mulighed for at opføre 93 boliger, fordelt på 48 tæt lav boliger som dobbelthuse og 45 åben lav boliger, herunder seks mindre åben lav boliger på kompaktparceller.

### Sagsfremstilling

![Kort over lokalplanområdet](data:image/jpeg;base64...)

*Figur 1: Kort over lokalplanområdet.*

![Udkast til fremtidig udnyttelse af lokalplanområdet](data:image/jpeg;base64...)

*Figur 2: Udkast til fremtidig udnyttelse af lokalplanområdet.*

**Planens historik**Teknisk Udvalg besluttede på mødet 22. november 2022, pkt. nr. 257, at igangsætte udarbejdelse af lokalplan nr. 1377.

**Lokalplanens indhold**Lokalplanen har til formål at fastlægge områdets anvendelse til boligformål i form af tæt lav og åben lav boligbebyggelse, at sikre, at bebyggelse indpasses bedst muligt i forhold til terrænet, og at bebyggelsen gennem sin fremtræden og disponering i området signalerer kvalitet og høj arkitektonisk værdi. Desuden har lokalplanen til formål, at sikre, at de fælles friarealer indrettes og beplantes med høj kvalitet, samt at overføre størstedelen af området fra landzone til byzone.

Lokalplanområdet på cirka 9,9 hektar ligger syd for [adresse] med vejadgang fra [adresse]. Området er omfattet af ramme 21.B.8 Boligområde ved [adresse] i [adresse], hvor anvendelsen er fastlagt til boligformål i form af lav boligbebyggelse og kollektive anlæg som f.eks. offentlige og private institutioner. Området rummer primært markareal. Desuden er en kort strækning af eksisterende stamvej, [adresse], og et smalt areal til udvidelse af denne vej medtaget i området. De to arealer er i byzone og udtages af området for lokalplan nr. 080501 Boligområde ved [adresse] III, [adresse] ved endelig vedtagelse af denne lokalplan. Det vurderes, at en lille nabomatrikel med antennemast mod øst ikke skal medtages i området, da anvendelsen forbliver uændret.

Det bemærkes, at der som følge af lokalplanen og den direkte forlængelse af [adresse], må forventes behov for etablering af hastighedsdæmpende foranstaltninger på den eksisterende del af [adresse]. Vejen indbyder allerede i dag til kørsel over den tilladte hastighedsgrænse på 50 km/t, grundet vejens retlinede forløb, vejbredde og flere steder facadeløse udtryk. Hastighedsmålinger på den eksisterende del af strækningen viser også, at hastigheden i nogen grad overskrides. Det vurderes, at forlængelsen af [adresse] kan medføre en stigning i hastigheden, idet bilisterne med vejforlængelsen vil få mulighed for at komme yderligere op i fart på strækningen.

Eksisterende stamvej, [adresse], er udlagt i 10 meters bredde med ensidigt fortov indtil det sydligste kryds, mens den sidste strækning, som medtages i lokalplanområdet, er etableret med mindre udlæg og anlæg. Det vurderes, at udlægget på strækningen i lokalplanområdet skal øges til 10 meters bredde, vejbanen skal udvides til samme vejbanebredde som mod nord, og der skal etableres ensidigt fortov mod vest. Der udlægges desuden overgang til sikker krydsning af stamvejen. De to boliger mod vest, som i dag har indkørsel på strækningen, skal fortsat have indkørsel fra [adresse]. Udvidelse af stamvejen berører ikke deklaration til beskyttelse af et fredet fortidsminde på naboareal mod øst.
Det vurderes, at udvidelse af stamvejen påhviler lodsejer af det kommende boligområde i lokalplanområdet.

Området opdeles i delområde I - V. Delområde I, III og IV skal anvendes til boligformål med åben lav bebyggelse. I delområde I skal alle seks grunde ved den første boligvej desuden anvendes til åben lav boligbebyggelse på kompaktparceller, dvs. til mindre parcelhuse på små grunde. Delområde II og V skal anvendes til boligformål med tæt lav boligbebyggelse som dobbelthuse. I hvert af delområderne II og V må der højst opføres 24 tæt lav boliger, og i området som helhed må der højst opføres 93 boliger.
Ved åben lav bebyggelse skal grunde udstykkes med en størrelse på 700 m² til 1.200 m², med undtagelse af de op til seks kompaktparceller i delområde I, hvor grunde skal udstykkes med en størrelse på 400 m² til 700 m². Ved tæt lav bebyggelse skal grunde udstykkes med en størrelse på mindst 400 m².

Der er en tinglyst gasledning med deklarationsareal på 2 m til begge sider gennem delområde II. Der udlægges fælles friareal på arealet.
Der er udpeget arealer med risiko for oversvømmelse og erosion. Der er udarbejdet en vandhåndteringsplan, som fastlægger de relevante afværgeforanstaltninger. Mindre arealer mod syd skal terrænreguleres under byggemodning for at sikre kontinuerligt terrænfald mod regnvandsbassinet. Der stilles krav til mængden af ekstrem nedbør, som området skal kunne rumme, og dermed at lavninger, der fjernes fra området, skal reetableres. Desuden er der fastlagt minimumssokkelkoter for bebyggelse på udvalgte grunde af hensyn til afledning af regnvand/spildevand.

På skrånende terræn skal bebyggelse udformes og placeres, så niveauforskelle optages i bebyggelsen.
På grunde med kuperet terræn gives der mulighed for terrænregulering på op til henholdsvis +/- 0,75 eller 1,0 meter i højden, afhængig af den enkelte grunds eksisterende terræn. På øvrige grunde må der ikke terrænreguleres med mere end +/- 0,5 meter i højden.

I skel mod syd og vest er der eksisterende diger med læhegn. Digerne er ikke beskyttede af museumsloven, Der udlægges beplantningsbælter, som sikrer, at diger og læhegn samt supplerende beplantning skal bevares ved sædvanlig drift og vedligehold. Især læhegnet mod vest har større ”huller” i trærækken, hvor der skal suppleres med yderlig beplantning, så der opnås en sammenhængende trærække uden ”huller”.
Naboareal mod vest er også udlagt til byudvikling i rammeområde 21.B.8. Der tillades to stigennembrud i diget mod vest, så de to boligområder på sigt kan få stiforbindelser. Samtidig udlægges areal til fremtidig udvidelse af det sydvestlige regnvandsbassin til skel mod vest, så et større fælles regnvandsbassin kan etableres over skel ved lokalplanlægning af naboarealet.

På [adresse] ses bygherres inspiration til tæt lav bebyggelse, herunder tidligere opført bebyggelse, samt inspiration til LAR-løsninger.

**Særlige planmæssige forhold**
Der er foretaget skelkonstatering. Skelkonstateringen skal godkendes af Geodatastyrelsen efter udstykningsloven.

**Vurdering af afledte konsekvenser**
Der er foretaget en helhedsvurdering af boliglokalplanens afledte konsekvenser, herunder offentlige investeringer, for at sikre en byudvikling i balance. Det kan være i forhold til f.eks. skoler, institutioner, idræt, veje, stier og kollektiv trafik. Helhedsvurderingen viser, at lokalplanen har afledte konsekvenser på de undersøgte forhold. Notat for afledte konsekvenser er vedlagt som bilag.

**Miljøvurdering**
Forslag til lokalplan nr. 1377 er screenet jævnfør miljøvurderingsloven. På baggrund af screeningen er det forvaltningens vurdering, at planen ikke vil medføre væsentlig påvirkning af miljøet, og der udarbejdes derfor ikke en miljøvurdering.

**Høringsperiode**
Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner, og otte uger for lokalplaner med tillæg med anvendelsesændringer eller nyudlæg.
Høringsperioden for lokalplanen fastsættes til fire uger, da lokalplanen er af en karakter, med et geografisk anvendelsesområde, en kompleksitet og et omfang, hvor fire uger vurderes at være rimelig tid til inddragelsen af offentligheden. Men da der i høringsperioden er helligdage/påskeferie, forlænges den til fem uger.

**Overtagelsespligt/Frafaldserklæring**
Del af matr.nr. 5a Thyregod By, [adresse], markarealet der udgør størstedelen af området, er privatejet og overføres fra land- til byzone. Der foreligger en underskrevet frafaldserklæring.
Del af vejlitra 7000y, [adresse], er offentlig vej. Det smalle areal til udvidelse af vejen på del af matr.nr. 5an Thyregod By, [adresse] er kommunalt ejet. Begge arealer er i byzone.

### Klima og resiliensvurdering

Nyt byggeri og anlægsarbejde vil altid øge udledningen af CO2. Lokalplanområdet grænser op til eksisterende boligområder, hvor stamvej allerede er anlagt og kun skal udvides på en kort strækning. Det vil begrænse nyanlæggelse og råstofforbrug, at boligområdet kan tilknyttes eksisterende infrastruktur. Der skal primært anvendes langtidsholdbare facadematerialer som tegl og træ. Dette medvirker til at reducere lokalplanens forventede klimaaftryk.

### Sagens videre forløb

Sagen skal behandles af Økonomiudvalget og Byrådet.

### Historik

#### Teknik- og Miljødirektøren indstiller, den 6. februar 2024, punkt 26:

**at** udvalget anbefaler over for Byrådet, at forslag til lokalplan nr. 1377 vedtages og offentliggøres i fem uger.

#### Beslutning fra Teknisk Udvalg, den 6. februar 2024, punkt 26:

Anbefalet.

Irma Winther var fraværende.

#### Beslutning fra Økonomiudvalget, den 26. februar 2024, punkt 56:

Anbefales.

Fraværende: Leif Frederiksen og Tobias Kristensen.

### Beslutning

Godkendt.

Fraværende: Nina Jensen. I stedet mødte Ken Thorsen.